**Informatīvais ziņojums**

**„Par naudas sodu un alkohola koncentrācijas, narkotisko vai citu apreibinošo vielu ietekmes pārbaužu izdevumu maksājumu identifikācijas pilnveidošanu”**

Informatīvais ziņojums izstrādāts saskaņā ar:

1. Ministru kabinetā apstiprināto Administratīvo sodu sistēmas attīstības koncepciju (Ministru kabineta 2013.gada 4.februāra rīkojums Nr.38), kura nosaka veikt izmaiņas Sodu reģistrā, kas kontrolējošai iestādei ļautu ar mazāku resursu ieguldījumu sekot līdzi naudas soda izpildes stadijai un efektivizēt naudas soda izpildes kontroles administrēšanu, uzlabojot Sodu reģistra soda izpildes uzskaites sadaļu.
2. Valsts kontroles revīzijas lietā Nr.5.1-2-10/2012 konstatētajiem trūkumiem un ieteikumu Iekšlietu ministrijai nodrošināt pareizas informācijas par naudas sodu un alkohola koncentrācijas, narkotisko vai citu apreibinošo vielu ietekmes pārbaužu izdevumu samaksu uzrādīšanu Sodu reģistrā.
3. Iekšlietu ministra 2013.gada 13.februāra rīkojumu Nr.1-12/315 „Par darba grupas izveidošanu”, kas paredz starpinstitūciju darba grupai izvērtēt situāciju, sagatavot un iesniegt priekšlikumus, kā nodrošināt pareizas informācijas par naudas sodu un alkohola koncentrācijas, narkotisko vai citu apreibinošo vielu ietekmes pārbaužu izdevumu samaksu uzrādīšanu Sodu reģistrā.
4. **Pašreizējās situācijas raksturojums**

Saskaņā ar Sodu reģistra likumu, ziņas par personām piemērotajiem naudas sodiem, alkohola koncentrācijas, narkotisko vai citu apreibinošo vielu ietekmes pārbaužu izdevumiem (turpmāk – ekspertīžu izdevumi), kā arī par šo izdevumu apmaksu tiek iekļautas vienotajā uzskaitē Sodu reģistrā, kura pārzinis un turētājs ir Iekšlietu ministrijas Informācijas centrs (turpmāk – centrs). Ziņas par naudas sodu, ko uzliek Valsts policija par pārkāpumu ceļu satiksmē, kas fiksēts ar tehniskajiem līdzekļiem (fotoradariem), netiek iekļautas Sodu reģistrā. Šīs ziņas administrē valsts akciju sabiedrība „Ceļu satiksmes drošības direkcija” (turpmāk – Ceļu satiksmes drošības direkcija). Turpmāk šajā informatīvajā ziņojumā tiek apskatīti problēmjautājumi saistībā ar Sodu reģistrā iekļaujamo informāciju.

Saskaņā ar Latvijas Administratīvo pārkāpumu kodeksa (turpmāk – kodekss) 297.panta otro daļu, lēmuma par administratīvā soda uzlikšanu pareizu un savlaicīgu izpildi kontrolē iestāde, kura pieņēmusi sākotnējo lēmumu. Viens no veidiem kā valsts budžeta iestāde var kontrolēt naudas sodu nomaksu, ir pārbaudīt ienākošos maksājumus naudas sodu kontā izmantojot budžeta elektronisko norēķinu sistēmu "eKase" (turpmāk – eKase), kuras darbību organizē un nodrošina Valsts kase. Otra iespēja ir izmantot šim mērķim Sodu reģistru. Abos iepriekš minētajos gadījumos gan iestādei, gan centram, lai pilnvērtīgi īstenotu lēmumu izpildes kontroli un identificētu maksājumus, nepieciešama tieša cilvēkresursu iesaiste, jo ne visus maksājumus ir iespējams automātiski atpazīt un sasaistīt ar atbilstošo administratīvo pārkāpuma protokolu (lēmumu) (turpmāk – protokols (lēmums)).

Lai atvieglotu naudas sodu un alkohola koncentrācijas, narkotisko vai citu apreibinošo vielu ietekmes pārbaužu maksājumu (turpmāk – maksājumi) kontroli, un saskaņā ar Ministru kabineta 2012.gada 5.jūnija noteikumiem Nr.386 „Kārtība, kādā Valsts kase nodrošina elektronisko informācijas apmaiņu”, centrs no Valsts kases saņem informāciju par valsts budžeta kontos ienākošajiem maksājumiem un iekļauj to Sodu reģistrā, izmantojot eKases tiešsaistes datu apmaiņas moduli. Ikdienā apstrādājot no Valsts kases saņemtos maksājumus, centrs saskaras ar šo maksājumu identifikācijas problēmām. No Valsts kases tiek saņemta informācija par 28 dažādiem kontiem, kuros tiek ieskaitīti maksājumi. Maksātāji bieži maksājuma mērķī nenorāda pilnīgu informāciju vai to norāda kļūdaini, kā rezultāta maksājums nav identificējams atbilstoši tā mērķim. Kodekss pieļauj personai piemēroto naudas sodu maksāt arī trešajai personai, kura arī bieži vien nenorāda pilnīgu maksājuma mērķi. Līdz ar to maksājumu nevar identificēt ne pēc maksātāja datiem, ne pēc maksājuma mērķa datiem, ne arī sasaistīt ar konkrētu protokolu (lēmumu). Bieži vien nav iespējams identificēt arī zvērinātu tiesu izpildītāju veiktos maksājumus par no personas piedzītajiem naudas sodiem. Piemēram, zvērināts tiesu izpildītājs veiktā maksājumā mērķī norāda parādnieka personas kodu, vārdu, uzvārdu, samaksātā naudas soda summu un datumu, kad tas veikts un izpildu lietas numuru, bet nenorāda protokola (lēmuma) numuru. Šādos gadījumos informāciju par naudas sodu izpildi nav iespējams automātiski iekļaut Sodu reģistrā un šie dati ir jāapstrādā manuāli.

Lai izslēgtu kļūdas, kad maksājums tiek pievienots citai personai, citam protokolam, jo pārkāpējs ir kļūdījies un maksājuma mērķī norādījis nepareizu protokola (lēmuma) numuru, ir izvēlēts identifikācijas risinājums atbilstoši šādam maksājuma identifikācija algoritmam: tiek salīdzināti maksātāja dati un protokola numurs. Ja abas šīs komponentes sakrīt, tad maksājums tiek pievienots Sodu reģistrā pie konkrētā pārkāpēja noteiktā protokola. Ja nesakrīt, tad maksājums tiek apstrādāts manuāli un veiksmīgas identifikācijas gadījumā pievienots Sodu reģistrā, bet, ja identifikācija nav iespējama, tad atzīme Sodu reģistrā netiek izdarīta un neidentificētais maksājums paliek kā neapstrādāts un tiek saglabāts neidentificēto maksājumu nomaksas modulī.

Maksātājs nereti arī nokļūdās norādot nepareizu kontu vai samaksā vienu un to pašu naudas sodu vairākas reizes. Līdz ar to atkal tiek patērēti administratīvie resursi, lai noskaidrotu pareizo kontu, kā arī maksājuma saņēmēja iestādei nepieciešams veikt maksājuma pārskaitīšanu no viena konta uz citu. Privātpersona, lai atgūtu pārmaksāto naudas sodu, kas iemaksāts valsts pamatbudžeta ieņēmumu kontā, vēršas Valsts ieņēmumu dienestā ar iesniegumu un lūdz atmaksāt pārmaksātos naudas līdzekļus. Savukārt Valsts ieņēmumu dienests vēršas pie konkrētas iestādes, kura administrē naudas sodu vai centrā, lai tas apstiprinātu konkrētā naudas soda pārmaksas faktu. Valstī pašlaik nav normatīvā regulējuma, kurš noteiktu, ka Valsts ieņēmumu dienests atmaksā naudas sodus, kā arī nav reglamentēta kārtība, kādā veicama pārmaksāto vai nekorekti iemaksāto naudas sodu maksājumu atmaksa, līdz ar to ir nepieciešams šo kārtību reglamentēt un samazināt praksē pastāvošās kārtības administratīvo slogu uz maksātāju un iestādēm.

 Problēma pastāv arī ar pašvaldību iestāžu piemērotajiem administratīvajiem naudas sodiem. Tie tiek ieskaitīti kontos kredītiestādēs, ko šim mērķim ir atvērušas pašvaldības. Atšķirībā no Valsts kasē atvērtajiem kontiem, Sodu reģistram nav piekļuves pie pašvaldību kontiem kredītiestādēs, kas, savukārt, apgrūtina operatīvu un pilnīgu ziņu saņemšanu par pašvaldību iestāžu iekasētajiem naudas sodu maksājumiem. Šis process nav centralizēts un centram ir jāpaļaujas vienīgi uz to, ka pašvaldību iestāžu darbinieki ziņas Sodu reģistrā ievadīs manuāli. Centrs katru gadu veic Sodu reģistrā ietverto datu aktualizāciju par iestāžu piemērotajiem naudas sodiem. Tās rezultātā ir konstatēts, ka bieži pašvaldības ziņas Sodu reģistram sniedz (ievada) novēloti vai sniedz tikai pēc centra pieprasījuma. Šis process savukārt no centra prasa ļoti lielu laika un cilvēkresursu patēriņu, kā arī ne vienmēr dod vēlamo rezultātu.

Vienlaicīgi kā pozitīvu izņēmumu nepieciešams atzīmēt Rīgas pašvaldības policiju, kas pašlaik ir vienīgā pašvaldības iestāde, kura savos naudas sodu maksājumos izmanto t.s. „ŽIRO” numuru – unikālu pieczīmju skaitli, kas piešķirts uzņēmumam vai iestādei un aizstāj tā nosaukumu, bankas kodu un konta numuru. Tas tiek norādīts uz administratīvā pārkāpuma protokola veidlapas. Šajā gadījumā maksājumu identifikācija sasniedz 99,5%.

Analizējot informāciju par pēdējo četru gadu laikā saņemtajiem maksājumiem, konstatēts, ka neidentificēto maksājumu skaits no kopējā maksājumu skaita sasniedz vidēji 9% un vairāk (skat. tabulu) kopsummā sastādot vidēji EUR 4,8 milj. gadā.

**Neidentificēto maksājumu skaits\***

|  |  |  |  |  |
| --- | --- | --- | --- | --- |
| **Gads** | **Saņemto maksājumu skaits** | **Neidentificēto maksājumu skaits** | **Neidentificēto maksājumu skaits (%)** | **Summa (*euro*)** |
|  |  |  |  |  |
| **2010** | 106 642 | 11 642 | 11 | 4 226 692 |
| **2011** | 122 301 | 10 935 | 9 | 4 389 007 |
| **2012** | 123 302 | 11 201 | 9 | 5 873 355 |
| **2013** | 129 043 | 10 977 | 9 | 4 859 086 |

\*-maksājumi, kas tiek ieskaitīti valsts budžeta kontos Valsts kasē

Maksājuma identifikācijas iespēju paaugstināšanai un kvalitatīvas informācijas apstrādes nodrošināšanai Sodu reģistrā, centrs sadarbībā ar Valsts reģionālās attīstības aģentūru ir izstrādājis un 2012.gada 23.novembrī ieviesis ekspluatācijā e-pakalpojumu „[Administratīvo sodu pārbaude un nomaksa](https://lvptv.vraa.gov.lv/LV/LDV/EServiceDescription.aspx?catid=14_VISI_E_PAKALPOJUMI&srvid=URN%3aIVIS%3a100001%3aEP-EP38-v1-1)” (turpmāk - e-pakalpojums), kas ir pieejams Vienotajā valsts un pašvaldību pakalpojumu portālā [www.latvija.lv](http://www.latvija.lv/). E-pakalpojums nodrošina iespēju iedzīvotājiem bez maksas iegūt no Sodu reģistra informāciju par saviem, savu nepilngadīgo bērnu, aizbildnībā un/vai aizgādnībā esošo personu izdarītajiem administratīvajiem pārkāpumiem, piemērotajiem naudas sodiem un to izpildi. Elektroniski iespējams samaksāt gan sev, gan trešajām personām piemērotos naudas sodus un segt ekspertīžu izdevumus. Naudas sodu apmaksa ar šī pakalpojuma starpniecību izslēdz neprecīzas informācijas norādīšanu maksājuma uzdevuma mērķī, tiek nodrošināta maksājuma viennozīmīga identifikācija (atpazīstamība). Jaunais e-pakalpojums pieejams ar kādu no Vienotajā valsts un pašvaldību pakalpojumu portālā [www.latvija.lv](http://www.latvija.lv/). piedāvātajām autentifikācijas iespējām (internetbanku, eID karti, elektroniskā paraksta viedkarti eME). Savukārt sodu apmaksu var veikt Vienotajā valsts un pašvaldību pakalpojumu portālā [www.latvija.lv](http://www.latvija.lv/), izmantojot tiešsaistes maksājumu pakalpojumu. 2013.gada 11 mēnešos šajā e-pakalpojumā veikti 11 133 pieprasījumi.

2014.gada 1.janvārī stājās spēkā „Sodu reģistra likums”, kurš paredz, ka e-pakalpojuma darbības nodrošināšanai Sodu reģistrā tiks uzkrātas ziņas arī par piespiedu izpildei nodotām lietām un ziņas par konta numuriem, kuros iemaksājams naudas sods. Tomēr, ņemot vērā jau veiktos pasākumus, kā arī izanalizējot neidentificēto maksājumu atsevišķos gadījumus un statistiku, jāsecina, ka šobrīd veiktie pasākumi nav bijuši pietiekami efektīvi un ir jāmeklē citi alternatīvi risinājumi maksājumu identifikācijas iespēju paaugstināšanai.

1. **Piedāvātie risinājumi**

2.1.Maksājumu datu apstrādes un identifikācijas procesa pilnveidošanai nepieciešams ieviest vienotu un strukturētu maksājuma identifikācijas risinājumu. Tā būtiskākais elements ir maksājuma identifikatora jeb strukturētās references ieviešana. Strukturētās references numurs tiks izveidots, par pamatu ņemot ISO 11649:2009 „Financial services. Core banking. Structured creditor reference to remittance information” (turpmāk – ISO 11649:2009 standarts) standartu, kuru izmanto maksājumu pakalpojumu sniedzēji maksājuma strukturētā mērķa kodificēšanai. Strukturētā reference satur kontrolskaitļus, kas nodrošina to, lai nekorekti aizpildīts maksājums netiktu pieņemts izpildei maksājumu pakalpojumu sniedzēja iestādē. Ieviešot strukturēto referenci, šobrīd esošais protokola (lēmuma) numurs tiks papildināts ar diviem burtiem RF pirms protokola (lēmuma) numura sērijas apzīmējuma un ar diviem kontrolcipariem. Līdz ar to, būtu nepieciešams mainīt protokola (lēmuma) numura izveidošanas kārtību un pārstrādāt to, par pamatu ņemot ISO 11649:2009 standarta prasības. Šo standartu Eiropas maksājumu padome aicina izmantot arī SEPA (Single Euro Payment Area – vienotā *euro* maksājumu telpa) maksājumos. Latvijas Komercbanku asociācija ir atbalstījusi šī risinājuma ieviešanu un Latvijas komercbankas ir apņēmušās ieviest un nodrošināt maksājumos jaunu lauku – saņēmēja reference. Šobrīd, saskaņā ar Ministru kabineta 2005.gada 28.jūnija noteikumu Nr.484 „Administratīvā pārkāpuma protokola veidlapu un naudas soda kvīts veidlapu izgatavošanas un izmantošanas kārtība” 4.punktu, protokola numuru veido sērijas apzīmējums (divi latīņu alfabēta burti) un sešzīmju kārtas numurs, ko attiecīgajai iestādei piešķir centrs. Tāpat kā to paredz pašreizējais normatīvais regulējums, centrs nākotnē arī varētu piešķirt jaunās strukturētās references numurus. Lai īstenotu iepriekš minēto un ieviestu praksē strukturētās references tehnisko risinājumu, nepieciešams veikt izmaiņas Sodu reģistra programmatūrā – izmaiņas informācijas ievades, meklēšanas, izdruku un atskaišu formās, datu procedūru papildināšanu, lai nodrošinātu ziņu nodošanu uz citām informācijas sistēmām, izmaiņas WEB servisos par kopējo summu 200 000 *euro* (370,4 cilvēkdienas x 540 *euro*). Papildus norādām, ka ieviešot strukturēto referenci kā maksājuma identifikatoru, tas būtiski nesadārdzinās pašas protokola veidlapas izgatavošanas izmaksas. Centrs plāno arī savlaicīgi brīdināt iestādes par jauno protokolu numuru piešķiršanas kārtību un izmaiņām, lai tās savlaicīgi varētu pasūtīt jaunas protokolu veidlapas.

* 1. Ieviest stingrākus kontroles pasākumus kodeksa 299.panta trešajā daļā noteiktā regulējuma - *„Veicot maksājumu kredītiestādē vai valsts institūcijā, maksātājs norāda tā dokumenta numuru, ar kuru tika piemērots naudas sods. Iekasējot naudas sodu, maksātājam izsniedz dokumentu, kurā papildus normatīvajos aktos noteiktajai obligāti norādāmajai informācijai norāda dokumenta par naudas soda uzlikšanu numuru”,* izpildes nodrošināšanai. Līdz ar to jau šobrīd normatīvais akts nosaka, ka maksājuma rīkojumā obligāti jābūt norādītam protokola (lēmuma) numuram. Lai nodrošinātu šī regulējuma praktisko izpildi, būtu jāveic šādi pasākumi:
		1. protokola (lēmuma) veidlapās maksājuma rekvizītu zonā jāiestrādā brīdinājums ar šādu tekstu: „*Lai maksājuma saistības tiktu izpildītas, maksājuma mērķī norādiet precīzu protokola (lēmuma) numuru*”;
		2. aicināt kredītiestādes internetbankās dzēst dažādās izstrādātās veidnes, kuras ir izveidotas, lai personas varētu apmaksāt tām piemērotos naudas sodus un izveidot vienotu veidni naudas sodu administratīvo pārkāpumu lietās apmaksai, kurā tiktu kontrolēts strukturētais maksājuma mērķis vai iespēja norādīt Žiro numuru;
	2. kodeksa 297.panta otrās daļas, regulējuma - *„lēmuma par administratīvā soda uzlikšanu pareizu un savlaicīgu izpildi kontrolē iestāde, kura pieņēmusi sākotnējo lēmumu”,* efektīvākās izpildes nodrošināšanai, centram izvērtēt iespēju izveidot Sodu reģistrā piekļuvi maksājumu nomaksas modulim tām iestādēm, kuru uzliktie naudas sodi tiek ieskaitīti Valsts kasē atvertajos kontos. Sodu reģistra lietotājiem jāizveido jaunu piekļuves lomu, lai katra iestāde varētu veikt maksājumu identifikāciju par Valsts kases kontā saņemtajiem maksājumiem un pievienot atzīmi Sodu reģistrā par naudas soda nomaksu.
	3. Izstrādāt kārtību, kādā Valsts ieņēmumu dienests veic pārmaksāto vai nepareizi iemaksāto naudas sodu atmaksu;
	4. Paredzēt protokola (lēmuma) maksājumu rekvizītu zonā svītrkoda iestrādi, lai nodrošinātu plašākas iespējas maksājuma datu automatizētai apstrādei maksājumu pakalpojumu sniedzējiem. Šī pasākuma izpildes nodrošināšanai būtu nepieciešams veikt grozījumus arī normatīvajos aktos, aizstājot vārdu „kredītiestādē” ar vārdiem „ar maksājumu pakalpojumu sniedzēja starpniecību”, jo šobrīd maksājumu pakalpojumu sniegšanu nodrošina ne tikai kredītiestādes, bet arī citas maksājumu iestādes. Līdz ar to tiks nodrošināts normatīvo aktu korekts regulējums un dota iespēja pieņemt maksājumus arī tām iestādēm, kurās tiek nodrošināta svītrkodu apstrāde, piemēram, lielveikalos, Latvijas Pastā u.c.;
	5. Papildināt Sodu reģistra un e-pakalpojuma „Administratīvo sodu pārbaude un nomaksa” programmatūras funkcionalitāti, nodrošinot iespēju nosūtīt paziņojumus par izmaiņām Sodu reģistra datos (piemēram, atgādinājums par nenomaksāto naudas sodu par administratīvo pārkāpumu, paziņojums par sekmīga maksājuma saņemšanu) ne tikai uz administratīvi sodītās personas norādīto e-pasta adresi, bet arī, saskaņā ar Iekšlietu ministrijas izstrādāto koncepciju „Oficiālās elektroniskās adreses koncepcija” (apstiprināta Ministru kabinetā 2014.gada 18.februārī (Ministru kabineta 2014.gada 18.februāra sēdes protokols Nr.10 30.§)) noteikto, uz personas reģistrēto oficiālo elektronisko adresi. E-pasta adresi persona norādīs Vienotajā valsts un pašvaldību pakalpojumu portālā [www.latvija.lv](http://www.latvija.lv/). Programmatūrā būtu nepieciešamas paredzēt funkcionalitāti, ka personām tiek sūtīti atgādinājumi arī par laikā nenomaksātajiem naudas sodiem, tādā veidā sekmējot datu subjekta tiesību realizāciju un aktuālo datu apstrādi Sodu reģistrā. Līdzīgu praksi jau pašlaik īsteno Ceļu satiksmes drošības direkcijā, kurā persona, piemēram, var pieteikties e-pakalpojumam un informāciju par sev reģistrētajiem pārkāpumu uzskaites punktiem saņemt uz norādīto e-pasta adresi. Minētās programmatūras funkcionalitātes izmaiņu veikšanai nepieciešams finansējums 47 000 *euro* (87,04 cilvēkdienas x 540 *euro*);
	6. Veikt grozījumus normatīvajos aktos un izstrādāt normatīvo regulējumu naudas sodu apmaksas veikšanas kārtībai, lēmuma dokumentu veidlapās obligāti iekļaujamiem maksājuma rekvizītiem. Nepieciešams noteikt obligāti norādāmos maksājuma rekvizītus protokolam (lēmumam) par naudas soda uzlikšanu. Ekspertīžu izdevumu apmaksai paredzēt atsevišķu veidlapu. Dokumentu veidlapās norādīt tikai vienu naudas soda kontu. Šobrīd kodekss paredz deleģējumu Ministru kabinetam noteikt tikai administratīvā pārkāpuma protokola veidlapu paraugus saskaņā ar Ministru kabineta 2005.gada 28.jūnija noteikumiem Nr.484 „Administratīvā pārkāpuma protokola veidlapu un naudas soda kvīts veidlapu izgatavošanas un izmantošanas kārtība”. Ņemot vērā to, ka administratīvā pārkāpuma procesā maksājuma rekvizītus var saturēt vairāki dokumenti, tad būtu nepieciešams normatīvajos aktos noteikt prasības attiecībā uz visiem šiem dokumentiem.
	7. Aicināt pašvaldības atvērt naudas sodu nomaksas kontus Valsts kasē un līdz ar to radīt sistēmu, ka vienuviet būtu pieejama informācija gan par valstij, gan pašvaldībām nomaksātajiem naudas sodiem. Šāds risinājums dotu iespēju Sodu reģistram centralizēti iegūt informāciju par visiem nomaksātajiem naudas sodiem un ievērojami samazinātu manuālajā datu apstrādē iesaistīto institūciju cilvēkresursu noslodzi un ievērojami paaugstinātu Sodu reģistrā pieejamo datu kvalitāti un pilnīgumu.
	8. Popularizēt e-pakalpojuma izmantošanu, ievietojot informāciju visu valsts iestāžu, kuras izskata administratīvo pārkāpumu lietas un piemēro naudas sodus, mājaslapās, kurās ir pieejama informācija par administratīvo pārkāpumu lietās piemēroto naudas sodu apmaksas iespējām, protokolu (lēmumu) veidlapās.

Iekšlietu ministrs R.Kozlovskis

Vīza: Valsts sekretāre I.Pētersone-Godmane

08.12.2014. 10:52

2299

M.Kukjāne 67208544

Margita.Kukjane@ic.iem.gov.lv